—

Kohta E.e: Oliivien käsittely. Jalostaminen Oliivien puhdistaminen, pesu ja punnitseminen: Poistetaan seuraava kohta: ”Kun oliivit on puhdistettu ja/tai pesty, saapuneista eristä otetaan näytteet fysikaalis-kemiallisia määrityksiä varten; määritystulokset on kirjattava talteen.” Perustelu: Oliivit tarkastetaan ja luokitellaan vastaanottovaiheessa. Siksi saapuneille erille ei ole tarpeen tehdä fysikaalis-kemiallista määritystä, koska tuotetut öljyerät analysoidaan myöhemmin. Murskaaminen: Poistetaan kohdasta viittaus aikaan, joka oliivien on oltava puristimessa ja jonka kesto vaihtelee puristimen seulan reikäkoon mukaan. Perustelu: Aikaa, joka oliivien on oltava puristimessa, ei ole tarpeen täsmentää, koska se ei vaikuta tuotteen ominaisuuksiin. Poistetaan virke ”Poikkeuksellisesti voidaan sallia kivimyllyjen käyttö, jos voidaan varmistaa hygienia- ja terveysvaatimusten täyttyminen.” Perustelu: Poistetaan mahdollisuus käyttää kivimyllyjä, koska ne eivät enää ole käytössä. Oliivimassan sekoittaminen: Lisätään virkkeeseen ”Sekoitusaika riippuu oliivien kypsyysasteesta ja lajikkeesta.” ilmaisu: ”ja se voi vaihdella 1:stä 3:een tuntiin”. Perustelu: Sekoitusaika riippuu murskainten säiliöiden lukumäärästä. Jos kyseinen aika ylittyy, massa kuumenee liikaa ja tuotteen laatu heikkenee. Poistetaan kohdasta ”Ainoa sallittu apuaine on asianmukaisesti homologoitu elintarviketalkki, jota käytetään yksinomaan silloin, kun oliivien vesipitoisuus on korkea, ja edellyttäen, että murskaimessa on talkinannostelulaite. Talkkia voidaan lisätä enintään 2,5 %.” lause ”jota käytetään yksinomaan silloin, kun oliivien vesipitoisuus on korkea”. Perustelu: Väärä annostus vaikuttaa haitallisesti rasvatuotokseen, koska siinä vaiheessa, kun talkki on imenyt itseensä kaiken kosteuden, se alkaa imeä öljyä. Sen käyttö ei vaikuta tuotteen ominaisuuksiin. Faasien erottaminen: Poistetaan seuraava kohta: ”Perinteisen puristinjärjestelmän käyttö sallitaan ainoastaan, jos se antaa riittävät hygieeniset, terveydelliset ja tekniset takeet sellaisen öljyn tuottamiseksi, jolla on suojatun alkuperänimityksen ”Antequera” ominaisuudet.” Perustelu: Poistetaan mahdollisuus käyttää perinteistä puristinjärjestelmää, joka ei enää ole käytössä alueella. Kiinteän ja nestemäisen faasin erottaminen jatkuvalla sentrifugoinnilla: Lisätään eritelmän kohtaan ”Lisätyn veden juomakelpoisuuden ja lämpötilan valvominen. Dekanttereihin lisätyn veden lämpötila saa olla enintään 35 °C”. ilmaisu ”sellainen, että sen avulla voidaan varmistaa öljyn sama lämpötila dekanttereiden sisällä”. Perustelu: On syytä varmistaa lämmönvaihdon avulla, että öljyn lämpötila ei ylitä 35 °C:tta, jotta sen positiiviset ominaisuudet eivät häviä haihtumisen kautta, minkä vuoksi veden lämpötila saa olla enintään 35 °C. On olemassa suljettuja järjestelmiä, jotka eivät anna tilaisuutta mitata veden lämpötilaa. Lisätään eritelmän kohtaan ”On käytettävä juomavettä, jonka lämpötila saa olla enintään 35 °C, ja lämpötilan gradientti on pidettävä positiivisena sekoittimesta pystysuoraan linkoon.” lause seuraavasti: ”Jos veden lämpötilaa ei voida mitata, öljyn lämpötila ei saa ylittää 35 °C:tta.” Perustelu: Aina ei ole mahdollista mitata veden lämpötilaa, kun on kyse suljetuista järjestelmistä, mutta sitä on mahdollista valvoa seuraamalla öljyn lämpötilaa. Korvataan virke ”Pystylinkojen osat puhdistetaan säännöllisin väliajoin.” seuraavasti: ”Pystylinkojen osat puhdistetaan aina kun öljyn laatu vaihtuu ja aina ennen uuden markkinointivuoden alkamista.” Perustelu: Vahvistetaan pystylinkojen osien puhdistamisen määräajat. Muutetaan virkkeessä ”Öljy lajitellaan ensimmäisen kerran, kun se poistetaan pystylingosta, maistamalla ja määrittämällä happopitoisuus tasalaatuisen öljyn saamiseksi.” ilmaisu ”lajitellaan” muotoon ”voidaan lajitella”. Perustelu: Ensimmäinen lajittelu prosessin tässä vaiheessa ei ole pakollinen vaatimus, koska lopullisen erän fysikaalis-kemiallisen ja aistinvaraisen määrityksen yhteydessä todetaan, voidaanko erä luokitella alkuperänimityksen mukaiseksi. Siksi annetaan mahdollisuus valita, tehdäänkö kyseinen luokittelu. Dekantointi: Poistetaan kohdasta ”Asianmukainen dekantointi, joka kestää vähintään kuusi tuntia linkoamalla, sekä 36 tuntia painovoimaisesti”. ilmaisu ”vähintään kuusi tuntia linkoamalla, sekä”. Perustelu: Dekantointi tapahtuu yksinomaan painovoimaisesti ilman linkousta (öljy on jo lingottu), koska menetelmä on hellävaraisempi tuotteen ominaisuuksien säilymisen kannalta. Korvataan virkkeessä ”Dekantointitilan lämpötilan on oltava noin 20 °C”. ilmaisu ”noin 20 °C” ilmaisulla ”enintään 25 °C”. Perustelu: Öljyn moitteettoman säilymisen varmistamiseksi dekantointitilan lämpötila määritellään tarkalleen. Korvataan virke ”Öljy siirretään pystylingosta säiliöihin mieluiten painovoimaisesti.” seuraavasti: ”Öljy siirretään painovoimaisesti lingosta säiliöihin tai suoraan välivarastointisäiliöihin”. Perustelu: Poistetaan tulkinnanvarainen ilmaisu ”mieluiten” ja määritellään, miten öljy siirretään. Korvataan virkkeessä ”Säiliöt on suunniteltava niin, että ne voidaan puhdistaa tehokkaasti tyhjentämällä ne säännöllisesti asianmukaisen venttiilin avulla.” ilmaisu ”säännöllisesti” ilmaisulla ”päivittäin”. Perustelu: Määritellään säiliöiden puhdistustiheys. Korvataan virkkeessä ”Dekantointisäiliöt (dekantterit) on valmistettava inertistä materiaalista, mieluiten ruostumattomasta teräksestä.” ilmaisu ”mieluiten ruostumattomasta teräksestä” ilmaisulla ”elintarvikekäyttöön soveltuvasta”. Perustelu: Täsmennetään, että materiaalin on sovelluttava elintarvikekäyttöön, joten ruostumattoman teräksen lisäksi voidaan käyttää myös muita materiaaleja. Poistetaan seuraava vaatimus: ”Dekantointitilan on oltava erillään puristamon muista tiloista.” Perustelu: Dekantterien on oltava suljettuja, minkä vuoksi erottaminen ei ole tarpeen. Säiliöiden varastointi kellareihin ennen pullottamista Korvataan kohdassa ”Kellarissa olevat säiliöt on suljettava kunnolla, ja niissä on oltava välineet puhdistamista varten, järjestelmä, jolla ne tyhjennetään säännöllisin väliajoin, sekä näytteenottovälineet.” ilmaisu ”välineet” ilmaisulla ”pääsy”. Perustelu: Säiliöiden puhdistaminen edellyttää asianmukaista pääsyä (ns. miesaukko). Lisätään virkkeeseen ”Kellarit on ilmastoitava siten, että lämpötila on sopiva öljyn säilymisen kannalta.” ilmaisu ”ja enintään 25 °C”. Perustelu: Määritellään säiliöiden tarkka varastointilämpötila öljyn moitteettoman säilymisen varmistamiseksi.